Vulcanus
Vulcanus, Volcanus, (navn af omstridt oprindelse), romersk gud, som herskede over ild i jorden, dvs. over forskellige former for vulkansk aktivitet. Af samme grund lå hans templer uden for byerne. Ved Vulcanalia-festen kastede man levende fisk ind i offerilden, formentlig for at lade ilden fortære noget fra et modsat element og derved rituelt nulstille dens skadelige kraft. I romersk mytologi blev Vulcanus opfattet som identisk med Hefaistos.